In de 14ste êewe bestoendr in de stroate die loatre Zeruzalemstroate zoe goan êetn e kapelle deur e lid van de famielje Adornes gebowd. Dat schrêevn toch de broers Adornes, ozze in 1427 no Rome schrêevn en 'n uutbreidienge vroegn, die ook wê 'n êeste bow ku gewist zyn. Mêt e bulle verlêend deur paus Martinus V krêegn Pieter II Adornes en Jacob Adornes toeloatienge vor e privékerke mê klokketorre uut te bown die mê zyn ôostersche bowstyl êrinnerde an 't Illig Land en woada ze de noame Zeruzalemkerke an goavn. 't Werk zoe in de loop van de 15ste êewe worden vultôojd deur Anselm Adornes, de zeune van Pieter II Adornes. Lik undre vôorvoadre Opicius Adornes, woarn Pieter II en Jacob Adornes ip beevoart no Zeruzalem getrokkn, lik noa undre ook Anselmus Adornes en andre famieljeleedn 't zoen doen.